Opwindende twintigste Absa KKNK-program | George Herald
Opwindende twintigste Absa KKNK-program
Thursday, 20 March 2014, 05:30
Shaleen Surtie-Richards in die debuutdrama Rondomskrik op 29 Maart tot 1 April in die SANW-ouditorium.
OUDTSHOORN NUUS - Feesgangers kan vanjaar 'n ryk verskeidenheid van kultuur en feesgebeurtenisse ervaar.
Die twintigste Absa KKNK-feesprogram bestaan uit meer as 150 aanbiedings wat 46 toneelaanbiedings, 46 musiekvertonings, 8 kitsmusiekverhoë insluit. Vanjaar se fees vind plaas vanaf 29 Maart tot 5 April op Oudtshoorn.
Die toneelaanbiedings spog met 22 nuwe tekste en vyf nuwe vertalings/verwerkings terwyl 26 musiekaanbiedings by die fees debuteer. In visuele kuns word drie feeskunstenaars vereer; Gordon Froud: A retrospective of exhibitions I never had, Louis Janse van Vuuren: Oogwink - 'n Kunstenaarsblik en Willem Boshoff se Big Druid in his cubicle.
Brandende kwessies word vanjaar trompop geloop. Rachelle Greeff het die Anene Booysen moord en verkragting as vertrekpunt vir die drama Rondomskrik gebruik, terwyl Willemien Brummer in haar eerste drama, Braai, die soeklig plaas op die verband tussen gesins-
politiek en landspolitiek.
Moedermoed en haar kinders (verwerk deur Saartjie Botha) takel korrupsie en gierigheid. Die plekspesifieke produksie Dogma deur Christiaan Olwagen is 'n gesprek tussen geskiedenis, geloof, identiteit en die bestaan van die magiese en menslikheid deur die oë van 'n jong man. Die vrygebore generasie se jong stemme maak 'n verskyning op die feesprogram, met verskeie aanbiedings soms komies, soms ernstig, maar deurlopend opsoek na 'n identiteit in die huidige Suid-Afrika.
Die kletsrymprogram is sterk gemik om die platform vir die jonger generasie se stem, en ontwikkeling te staaf met Da Rainbow show met verskeie kunstenaars wat hande vat en die diversiteit van die reënboognasie vier. Jack Parow, Cream, Baza Son, Tastic (Ne-derland) en Safi & Spreej (Vlaandere) neem deel hieraan.
Read more about: vermaak program absa kknk
Posted on: 05:30 Thu, 20 March 2014